《上谷歌八首上楚中丞 其四》
明代·尹耕

永宁山外黄花镇，隆庆州傍土木城。千里风烟开紫塞，万年根木是神京。

分工幸筑沿边垒，深入宜防间道兵。见说虏酋窥伺久，花当谁识近年情。

作者简介：（1513—?）明蔚州卫人，字子莘。嘉靖十一年进士。性嗜酒，好谈兵。授知州，免官家居。痛恨边臣玩忽，武备废弛，作《塞语》十一篇，申明边防虏势之要害。严嵩见而才之。起知州，数月中迁兵部员外郎，出为河间知府，大修武备。旋擢河南兵备佥事，被劾下狱，戍辽左。有《朔野集》。